আজি দিছপুৰ সচিবালয়ত সংবাদমেল সম্বোধন কৰি শিক্ষা মন্ত্ৰী ডঃ হিমন্ত শৰ্মাই শিক্ষা বিভাগৰ কেইবাটাও গুৰুত্বপূৰ্ণ ঘোষণা কৰে।
তাৰ ভিতৰত অন্যতম ৰাজ্যৰ প্ৰতিখন চৰকাৰী, বে-চৰকাৰী বিদ্যালয়ত প্ৰথম শ্ৰেণীৰ পৰা দশম শ্ৰেণীলৈকে বাধ্যতামূলক ভাবে অসমীয়া পঢ়াব লাগিব।
আনহাতে, একেখন সংবাদমেলত প্ৰাদেশীকৃত মহাবিদ্যালয়ত ১০০ শতাংশ ছাত্ৰ-ছাত্ৰীয়ে বিনামূলীয়া নামভৰ্তিৰ সুবিধা লাভ কৰিব বুলি উল্লেখ কৰে।
"আগতে কেৱল দৰিদ্ৰ সীমা ৰেখাৰ তলৰ ছাত্ৰ-ছাত্ৰীয়ে লাভ কৰিছিল এই সুবিধা। কিন্তু ক'ৰ'না ভাইৰাছৰ ফলত ৰাইজৰ হোৱা আৰ্থিক ক্ষতিৰ বাবে বিপিএল, এপিএলৰ ছাত্ৰ-ছাত্ৰী সকলোৱে লাভ কৰিব এই সুবিধা।" তেওঁ এইদৰে কয়।
ইয়াৰোপৰি, ৰাজ্যৰ প্ৰতিখন প্ৰাদেশীকৃত উচ্চতৰ মাধ্যমিক বিদ্যালয়ৰ পৰা স্নাতকোত্তৰ পৰ্যায়লৈকে এই সুবিধাই সামৰি ল'ব বুলি সংবাদমেলত মন্ত্ৰীগৰাকীয়ে জনায়।
যদিহে মহাবিদ্যালয় অধ্যক্ষ বা কৰ্তৃপক্ষই নামভৰ্তি সময়ত বিভিন্ন অজুহাত দেখুৱাই মাছুল ল'ব বিচাৰে, তেন্তে নিৰ্দিষ্ট শিক্ষানুষ্ঠানৰ অধ্যক্ষৰ বিৰুদ্ধে কঠোৰ ব্যৱস্থা ল'ব ৰাজ্য চৰকাৰে বুলিও তেওঁ কয়।
